Ilesia de Sant Martín de Tours de Belchit

A ilesia de Sant Martín de Tours de Belchit ye una ilesia adedicada a Sant Martín de Tours y situada en o lugar viello de Belchit (Campo de Belchit, Aragón). Fue construita en as primeras decadas d'o sieglo XV, encara que dimpués, entre 1550 y 1560, fue reformada. Entre as reformas destacoron a elevación d'a nau, a construcción d'una galería superior, o cegamiento de bels vanos y l'apertura d'atros nuevos, asinas como a decoración exterior de l'abside. Amás en o sieglo XVIII s'enampló a nau con un trampo mas a os piez, se modificoron bellas capiellas laterals y se construyió a portalada molimental. Caracteristicas En l'actualidat se troba en estau de ruina debiu a os efectos d'a Guerra Civil Espanyola mientres a batalla de Belchit y a o estau total d'albandono a o que s'ha visto sosmesa mientres as decadas posteriors. Tanto a ilesia como a torre tienen un basamento de piedra picada, encara que a resta d'a construcción ye feita en ladriello. Orichinalment se tractaba d'una ilesia gotico-mudéchar con abside poligonal y nau unica cubierta con vueltas de crucería, sosmesa a las devantditas ampliacions y reformas. A torre, adosada a o canto meridional d'a ilesia, tien planta cuadrada y estructura d'alminar almuade con machón central. Exteriorment apareixe dividida en tres pisos. O primero atamas presenta decoración mientres que en o segundo s'observan cuantos motivos de tradición mudéchar como zig-zags, esquiniellas, rombos... D'atra man, o tercer piso, que cumpliba a función de cuerpo de campanas, estió lo mas danyau por os bombardeyos, encara que se mantiene o chapistel piramidal como remate. Ha estau declarada Bien d'Intrés Cultural Referencias